**Sonetul frunzelor de-apoi.**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atâtea frunze mor și cad,

Când mai abrupt, când mai ușor,

Pe un covor înșelător,

Un Styx al lor, un fel de vad.

Sunt smulse dintr-un ultim vis

Cu mângâierea din apus,

A brizei care le-a sedus

Iar azi le poartă spre abis.

Și cad, și cad, deja s-au strâns

Atât de multe, curg puhoi

Pe fluviul vechi de frunze noi,

Și curg din arbori ca un plâns,

Lăsându-i triști, lăsându-i goi,

Spre lumea frunzelor de-apoi.